stanford-oval/wikipedia huggingface dataset:
โรลเลอร์โคสเตอร์ไทคูน 3

| โรลเลอร์โคสเตอร์ไทคูน 3 |
| --- | --- |
ปกเกมเวอร์ชันอเมริกาเหนือ
ผู้พัฒนา: ฟรอนเทียร์ดีเวลล็อปเมนส์
ผู้จัดจำหน่าย: อาตาริอินเตอร์แอ็กทีฟ
อำนวยการผลิต: Jonny Watts
แต่งเพลง: Alistair Lindsay
ชุด: โรลเลอร์โคสเตอร์ไทคูน
เครื่องเล่น: ไมโครซอฟท์ วินโดวส์ แมคโอเอส ไอโอเอส นินเท็นโด สวิตช์ เพลย์สเตชัน 4 เพลย์สเตชัน 5 เอกซ์บอกซ์วัน เอกซ์บอกซ์ซีรีส์เอกซ์และซีรีส์เอส
วางจำหน่าย: วินโดวส์NA: 2 พฤศจิกายน 2004 EU: 5 พฤศจิกายน 2004แมคโอเอสNA: 17 พฤศจิกายน  2005 EU: 25 พฤศจิกายน 2005ไอโอเอสทั่วโลก: 12 สิงหาคม 2015นินเท็นโด สวิตช์ทั่วโลก: 24 กันยายน 2020เพลย์สเตชัน 4, เพลย์สเตชัน 5, เอกซ์บอกซ์วัน, เอกซ์บอกซ์ซีรีส์เอกซ์และซีรีส์เอสทั่วโลก: 20 มีนาคม 2025
แนว: จำลองการสร้างและบริหาร
รูปแบบ: ผู้เล่นเดี่ยว
โรลเลอร์โคสเตอร์ไทคูน 3 (อังกฤษ: RollerCoaster Tycoon 3) เป็นวิดีโอเกมแนวจำลองการสร้างและบริหารในปี 2004 เป็นภาคที่สามในชุดเกม โรลเลอร์โคสเตอร์ไทคูน และพัฒนาโดยฟรอนเทียร์ดีเวลล็อปเมนส์ และจัดจำหน่ายโดยอาตาริอินเตอร์แอ็กทีฟ โรลเลอร์โคสเตอร์ไทคูน 3 ให้ผู้เล่นรับผิดชอบในการบริหารจัดการสวนสนุก เครื่องเล่นสามารถสร้างหรือรื้อถอนได้ ภูมิประเทศและทิวทัศน์สามารถปรับได้ และสามารถควบคุมราคาได้เพื่อให้ผู้มาเยือนมีความสุข
โรลเลอร์โคสเตอร์ไทคูน 3 มีรูปแบบการเล่นอยู่สองแบบ ในโหมดอาชีพ ผู้เล่นจะต้องบรรลุวัตถุประสงค์ที่กำหนดไว้ล่วงหน้าในสถานการณ์ที่ออกแบบไว้ล่วงหน้า ในโหมดแซนด์บ็อกซ์ที่เพิ่มเข้ามาใหม่ ผู้เล่นจะมีเวลาและเงินไม่จำกัดในการสร้างสวนสนุกและเครื่องเล่นแบบกำหนดเอง คุณสมบัติที่เปิดตัวในชุดเกมนี้ ได้แก่ ความสามารถในการนำเข้าและส่งออกสถานที่ท่องเที่ยวแบบกำหนดเอง การออกแบบสถานการณ์และการมองดูแบบกำหนดเอง รวมถึงการออกแบบรถไฟเหาะในเกม และโลกสามมิติที่ผู้เล่นสามารถดูได้จากทุกมุม
ในปี 2016 ผู้จัดจำหน่ายอาตาริยังคงทำชุดเกมนี้ต่อไปโดยภาคหลักที่สี่คือ โรลเลอร์โคสเตอร์ไทคูนเวิร์ล ซึ่งได้รับกระแสวิจารณ์เชิงลบ ในปีเดียวกัน ฟรอนเทียร์ได้พัฒนาและเปิดตัว แพลเน็ตโคสเตอร์ ซึ่งเป็นผู้สืบทอดจิตวิญญาณของชุดเกม โรลเลอร์โคสเตอร์ไทคูน ซึ่งได้รับกระแสวิจารณ์เชิงบวก
แหล่งข้อมูลอื่น

เว็บไซต์อย่างเป็นทางการของ โรลเลอร์ โคสเตอร์ 3  เก็บถาวร 2007-06-05 ที่ เวย์แบ็กแมชชีน
RollerCoaster Tycoon 3 for Mac OS X เก็บถาวร 2008-07-04 ที่ เวย์แบ็กแมชชีน
RollerCoaster Tycoon 3 at GameSpot
| ด ค กชุดเกมโรลเลอร์โคสเตอร์ไทคูน |
| --- | --- |
เกมหลัก:  โรลเลอร์โคสเตอร์ไทคูน 1  โรลเลอร์โคสเตอร์ไทคูน 2  โรลเลอร์โคสเตอร์ไทคูน 3  โรลเลอร์โคสเตอร์ไทคูนเวิลด์ 
เกมแยก:  3D  4 โมบายล์  คลาสสิก 
เกมอื่น:  แพลนเน็ตคอสเตอร์  Screamride  Thrillville 
บริษัทผู้พัฒนา:  Atari  Chris Sawyer Productions  Frontier Developments  n-Space
การถอดอักษรไทยเป็นอักษรโรมัน

การถอดอักษรไทยเป็นอักษรโรมัน เป็นหลักการถอดตัวอักษรไทยเป็นอักษรโรมัน ทั้งนี้ ในปัจจุบัน การถอดอักษรไทยเป็นอักษรโรมันแบบถ่ายเสียงอย่างเป็นทางการโดยราชบัณฑิตยสถาน ใช้ในสำหรับหนังสือและสิ่งพิมพ์ของรัฐบาล และป้ายชื่อถนนต่าง ๆ ในประเทศไทย รูปแบบใหม่ประกาศใช้เมื่อ 11 มกราคม พ.ศ. 2542
ประวัติ > การถ่ายเสียงภาษาไทยเป็นอักษรโรมันโดยชาวต่างชาติ

ตั้งแต่สมัยกรุงศรีอยุธยา ชาวต่างชาติจากหลากหลายประเทศได้เข้ามาทำการค้าขายกับราชสำนัก ซึ่งชาวต่างชาติเหล่านี้ได้ทำการถ่ายเสียงภาษาไทยเป็นอักษรโรมัน (transpose) โดยอาศัยการออกเสียงในภาษาไทยและถ่ายเสียงดังกล่าวลงเป็นอักษรโรมันตามหลักเกณฑ์ไวยากรณ์ของภาษาตนเอง ดังนั้น การถ่ายเสียงภาษาไทยเป็นอักษรโรมันในสมัยนี้ไม่มีหลักเกณฑ์ที่ตายตัว ซึ่งทำให้การบันทึกชื่อสถานที่ต่าง ๆ หรือคำศัพท์และประโยคใช้วิธีแตกต่างกันไป
ในคริสต์ศตวรรษที่ 16 ชาวโปรตุเกสได้ถ่ายเสียงคำว่า สยาม (Sião) เมืองไทย (Muantai) อยุธยา (Hudia) แม่น้ำ[เจ้าพระยา] (Meinão) ต่อมาในคริสต์ศตวรรษที่ 17 ซีมง เดอ ลา ลูแบร์ ได้เขียนจดหมายเหตุลาลูแบร์ (A new historical relation of the Kingdom of Siam) โดยถ่ายเสียงภาษาไทยเป็นอักษรโรมัน โดยยกตัวอย่างประโยคทั่วไปในชีวิตประจำวัน เช่น กินแล้วหรือ (kin lêou reü?) เมื่อท่านมาเราได้กินสำเร็จแล้ว (meüà tân mâ, râo dáï kin sam-red lêou) รวมถึงคำศัพท์ทั่วไป เช่น สับปะรด (saparot) กล้วย (cloüey) ขนุน (ca-noun) เป็นต้น
ประวัติ > การถอดอักษรไทยเป็นอักษรโรมันตามพระราชนิยมรัชกาลที่ 6

เมื่อปี พ.ศ. 2456 พระบาทสมเด็จพระมงกุฎเกล้าเจ้าอยู่หัวทรงพระราชนิพนธ์บทความเรื่อง The Romanisation of Siamese Words ลงในวารสารสยามสมาคม (Journal of the Siam Society) ของสยามสมาคมในพระบรมราชูปถัมภ์ โดยมีหลักเกณฑ์ดังต่อไปนี้
ประวัติ > การถอดอักษรไทยเป็นอักษรโรมัน พ.ศ. 2482

การถอดอักษรไทยเป็นโรมัน ตามประกาศสำนักนายกรัฐมนตรี เรื่องการถอดอักษรไทยเป็นโรมัน เมื่อวันที่ 6 มีนาคม 2482
เมื่อวันที่ 19 ตุลาคม พ.ศ. 2485 รัฐบาลได้ออกประกาศสำนักนายกรัฐมนตรี เรื่องการเขียนชื่อไทยเป็นอักษรโรมัน โดยมีเนื้อความว่า
โดยเหตุที่ข้าราชการหรือพ่อค้าไทยที่มีความจำเปนต้องติดต่อกับชาวต่างประเทส อาดต้องเขียนชื่อและนามสกุลของตนด้วยอักสรโรมันเพื่อประโยชน์แก่การติดต่อเช่นนั้น ปรากดว่าบางคนได้บิดผันวิธีเขียนไห้ผู้อ่านรู้สึกว่าไม่ไช่คนไทย การกะทำเช่นนั้นไม่เหมาะสมแก่การรักสาวัธนธัมของชาติ
คนะรัถมนตรีจึงลงมติเปนเอกฉันท์ ไห้ประกาสว่า การไช้อักสรโรมันเขียนชื่อและนามสกุลนั้น จะต้องเขียนไห้อ่านได้สำเนียงตรงกับนามสกุลไนภาสาไทยเสมอ จะไปบิดผันหรือตัดทอนเปลี่ยนแก้ไห้กลายเปนชื่อต่างชาติโดยไม่ตรงกับสำเนียงไทยไม่ได้เปนอันขาด
ประกาส นะ วันที่ ๑๙ ตุลาคม ๒๔๘๕
จอมพล ป. พิบูลสงคราม
ต่อมาเมื่อวันที่ 19 พฤศจิกายน พ.ศ. 2485 รัฐบาลได้ออกประกาศสำนักนายกรัฐมนตรี เรื่องการเขียนชื่อบุคคลเป็นอักษรโรมัน โดยมีเนื้อความว่า
ตามประกาสสำนักนายกรัถมนตรี ลงวันที่ 6 มีนาคม 2482 ซึ่งประกาสไว้ว่า ในการเขียนชื่อต่าง ๆ เปนอักสรโรมัน ไห้ไช้ตามแบบทั่วไป ที่ราชบันดิดตยสถานประกาสไว้ไนวันเดียวกันนั้น เว้นแต่ชื่อบุคคลซึ่งได้เขียนไว้เปนหย่างอื่น ถ้าจะเปลี่ยนการเขียนชื่อเปนอักสรโรมันไม่ได้สดวก ก็ไห้คงเขียนตามเดิมได้นั้น
บัดนี้ ได้มีประกาสสำนักนายกรัถมนตรี ลงวันที่ 19 ตุลาคม 2485 ความว่า การไช้อักสรโรมันเขียนชื่อและนามสกุล จะต้องเขียนไห้อ่านได้สำเนียงตรงกับนามสกุลไนภาสาไทยเสมอ ซึ่งเปนวิธีถอนอักสรตามแบบทั่วไปของราชบันดิดตยสถานแล้ว
คนะรัถมนตรีจึงได้ลงมติเปนเอกฉันท์ไห้ประกาสว่า การเขียนชื่อบุคคลเปนอักสรโรมัน ไห้ไช้วิธีถอดอักสรตามแบบทั่วไปซึ่งราชบันดิดตยสถานได้ประกาสไว้เมื่อวันที่ 6 มีนาคม 2482 ทุกกรนีไป
ประกาส นะ วันที่ 19 พฤศจิกายน 2485
จอมพล ป. พิบูลสงคราม
ประวัติ > การถอดอักษรไทยเป็นอักษรโรมัน พ.ศ. 2542

บทความหลัก: หลักเกณฑ์การถอดอักษรไทยเป็นอักษรโรมันแบบถ่ายเสียงของราชบัณฑิตยสถาน
ดูเพิ่ม

ทิงลิช
ISO 11940
แหล่งข้อมูลอื่น

thai2english.com ถอดอักษรไทยออนไลน์ ตามการอ่านเสียง, ตามหลักราชบัณฑิตฯ, ตามสัทอักษรสากล ฯลฯ
โปรแกรมถอดอักษรไทยสำหรับวินโดวส์ โดย ผศ.ดร.วิโรจน์ อรุณมานะกุล
↑  Afterthoughts on the Romanization of Siamese by A.B. Griswold
↑  "The Romanisation of Siamese Words by His Majesty the King" (PDF). คลังข้อมูลเก่าเก็บจากแหล่งเดิม (PDF)เมื่อ 2013-07-01. สืบค้นเมื่อ 2019-11-29.
↑  ราชกิจจานุเบกษา วันที่ 26 มีนาคม 2482 เล่ม 56 หน้า 3718
↑  "ประกาสสำนักนายกรัถมนตรี เรื่องการเขียนชื่อไทยเปนอักสรโรมัน" (PDF). ราชกิจจานุเบกษา. October 27, 1942. สืบค้นเมื่อ November 29,  2019.
↑  "ประกาสสำนักนายกรัถมนตรี เรื่องการเขียนชื่อบุคคลเปนอักสรโรมัน" (PDF). ราชกิจจานุเบกษา. November 24, 1942. สืบค้นเมื่อ November 29,  2019.
ลาบ

| --- | --- |
ลาบคั่วในเวียงจันทน์ ประเทศลาว
ประเภท: ลาบ
แหล่งกำเนิด: ประเทศลาวและไทย
ส่วนผสมหลัก: เนื้อสัตว์สับ น้ำปลา มะนาว ข้าวคั่ว พริกป่น
 ตำราอาหาร: ลาบ   สื่อ: ลาบ
ลาบ (ลาว: ລາບ) เป็นวิธีการปรุงอาหารประเภทหนึ่ง จากการใช้เนื้อสัตว์สับละเอียด นำไปปรุงกับเครื่องปรุงต่าง ๆ เพื่อสร้างรสชาติ โดยเรียกชื่อตามชนิดของเนื้อสัตว์ ทั้งนี้ลาบเป็นอาหารพื้นเมืองของประเทศลาว ล้านนา และประเทศไทย โดยเฉพาะที่ภาคตะวันออกเฉียงเหนือ และภาคเหนือ ทั้งยังสามารถพบอาหารลักษณะเดียวกันในภาคพื้นทวีปเอเชียตะวันออกเฉียงใต้ โดยเฉพาะในกลุ่มชนที่ใช้ภาษาไทในรัฐฉาน ประเทศพม่า และมณฑลยูนนาน ประเทศจีน และในสำรับอาหารของชาวอาข่าทางภาคเหนือของไทย แต่ต่างตรงที่จะนำลาบไปปิ้งหรืออบให้สุกในใบตอง
ในอดีต ลาบถือเป็นอาหารที่จะได้รับประทานในโอกาสพิเศษหรือเทศกาลสำคัญ เช่น งานมงคลสมรส งานศพ ที่จะมีการล้มวัว หมู หรือควาย มีผู้คนในชุมชนต่างร่วมไม้ร่วมมือในการชำแหละและปรุงอาหารในงานเพื่อเลี้ยงแขก ครั้นเมื่อระบบเศรษฐกิจเปลี่ยนไป มีการนำเนื้อสัตว์มาขายทั่วไปตามท้องตลาด ลาบจึงกลายเป็นอาหารที่ผู้คนมีโอกาสรับประทานได้บ่อยครั้งขึ้น และกลายเป็นหนึ่งในเมนูในร้านอาหาร ซึ่งมีเครื่องปรุงและรสชาติแตกต่างกันออกไปในแต่ละร้านเพื่อให้ถูกปากผู้บริโภค
ลาบจะนำเนื้อสัตว์ที่ประกอบไปด้วยเนื้อ เครื่องใน และหนัง มาสับให้ละเอียดแล้วคลุกกับเครื่องปรุง ซึ่งเนื้อที่มาทำลาบเป็นเนื้อหลายชนิด เช่น เนื้อไก่ เนื้อเป็ด เนื้อวัว เนื้อควาย เนื้อปลา เนื้อหมู และเนื้อนก นอกจากนี้ยังสามารถลาบสัตว์จำพวกกวาง เช่น ละมั่ง กระจง เก้ง หรือแม้แต่บึ้ง โดยลาบมีทั้งลาบสุก (ลาบคั่ว) และลาบดิบ โดยลาบเนื้อดิบจะเรียกว่า ก้อยเนื้อ และลาบเนื้อดิบผสมเลือด จะเรียกว่า ลาบเลือด ทั้งนี้ลาบถือเป็นอาหารประจำชาติของประเทศลาว ร่วมกับส้มตำ และข้าวเหนียว ขณะที่ทางภาคเหนือของประเทศไทย ถือว่าลาบเป็นอาหารที่มีมาช้านาน เป็นอาหารของชั้นสูงและได้รับความนิยม เพราะมีกรรมวิธีประกอบอาหารที่ซับซ้อน
ประเภท > ลาบอีสาน

ลาบอีสานเป็นอาหารที่ปรุงโดยใช้เนื้อสัตว์ที่สับละเอียด ซอยหรือหั่นเป็นชิ้นเล็ก ๆ ปรุงรสด้วย น้ำปลา มะนาว และ โรย ข้าวคั่ว พริกป่น ใบสระแหน่ ต้นหอมและหอมแดง มีทั้งที่ใช้เนื้อสัตว์สุกและดิบ กินกับพืชผักพื้นบ้าน เช่นแตงกวา ยอดกระถิน ลิ้นฟ้า ยอดมะกอก ยอดมะเฟือง ยอดมะตูม ยอดสะเดา เป็นต้น
อาหารอีสานอย่างอื่นที่มีลักษณะใกล้เคียงกับลาบได้แก่
น้ำตก มีลักษณะเหมือนกับลาบทุกประการ ต่างกันเพียงแค่ไม่ใช้เนื้อสับแต่จะใช้เนื้อย่างหั่นเป็นชิ้น ๆ แทน โดยมากนิยมใช้เนื้อหมูย่างหรือเนื้อวัวย่าง
ซกเล็ก เป็นอาหารที่มีลักษณะคล้ายลาบ แต่ไม่ทำให้เนื้อสัตว์สุก เมื่อปรุงรสได้ที่แล้ว จะนำเลือดสัตว์ชนิดที่นำมาทำให้เนื้อสัตว์ชนิดที่นำมาทำนั้น มาขยำให้เหลวและเคล้ากับลาบดิบ ๆ
เลือดแปลง เป็นลาบที่ทำจากเครื่องในหมูที่ต้มจนสุกแล้วนำมาทำลาบ ปรุงรสได้ที่แล้วใส่เลือดหมูลงไป
ก้อย เป็นการนำเนื้อสัตว์ที่ดิบหรือสุกมาผสมกับน้ำปลาร้า น้ำปลา น้ำมะนาวหรือผลไม้ที่มีรสเปรี้ยวอื่น ๆ (หากเป็นก้อยขมจะใส่ดีจากสัตว์แทน เช่น ดีวัว) ใส่พริกป่น ข้าวคั่ว ต้นหอม ผักชีฝรั่ง ใบมะกรูด ใบสะระแหน่
ตับหวาน เป็นอาหารคล้าย ๆ กับลาบสุก แต่ใช้ตับวัว หรือหมู หั่นเป็นชิ้นพอคำแล้วนำมาลวกสุก ๆ ดิบ ปรุงรสด้วย น้ำปลา น้ำปลาร้า มะนาว น้ำตาล และ โรย ข้าวคั่ว พริกป่น ใบสะระแหน่ ต้นหอมและหอมแดง
ประเภท > ลาบภาคเหนือ

ลาบทางภาคเหนือจะมีเอกลักษณ์เฉพาะตัว คือมีพริกลาบ หรือน้ำพริกลาบ ที่ประกอบด้วยเครื่องเทศต่าง ๆ ที่คั่วให้สุก โดยเฉพาะมะแข่นเป็นส่วนผสมหลัก ใช้ปรุงรสลาบ ทำให้ลาบของภาคเหนือมีลักษณะเฉพาะ ลาบที่ปรุงเสร็จโดยไม่สุก เรียก ลาบดิบ หรือ ลาบเลือด ซึ่งจะคล้ายคลึงกับหลู้ โดยการทำลาบนั้นนิยมใช้เลือดสด ๆ ของหมู วัว หรือควาย เทผสมกับเนื้อสับละเอียดในระหว่างขั้นตอนการสับเนื้อ ซึ่งลาบเลือดหรือลาบดิบนี้จะแตกต่างจากหลู้ที่เมื่อทำเสร็จ ซึ่งลาบนั้นเลือดจะผสมอยู่กับเนื้อลาบ แต่หลู้เป็นการนำเอาเลือดไปคั้นกับสมุนไพรเพื่อดับกลิ่น แล้วนำเนื้อสับลงไปคลุกเคล้ากับเลือดที่คั้นแล้ว เว้นแต่ลาบปลา ที่จะผัดขี้ปลากับพริกลาบก่อนที่จะนำเนื้อปลาที่ผ่านการลาบ(สับละเอียด) แล้วลงคลุกเคล้า
ส่วนลาบที่ปรุงสุกแล้วเรียกลาบคั่ว เกิดจากการนำเอาลาบเลือดดิบนี้ลงคั่ว เติมน้ำปลาและน้ำเปล่าเล็กน้อยเพื่อให้รสชาติกลมกล่อม แต่อย่างไรก็ดี ลาบคั่วรสชาติจะอ่อนกว่าลาบดิบ
ส่วนพริกลาบนั้น มีเครื่องเทศนับสิบชนิด ขึ้นอยู่กับท้องถิ่นและพื้นเพ เช่น แก่นผักป้อม (ลูกผักชี) มะแขว่น (หมากมาศ) ดีปลี ลูกจันท์ จันทร์แปดกลีบ (โป๊ยกั๊ก) เทียนข้าวเปลือก เทียนแกลบ (ยี่หร่า) มะแหลบ (เมล็ดผักชีลาว) อบเชย กระวาน เปราะหอม ยี่หร่า พริกไทยดำ หมากอี้ (เร่ว) เป็นต้น การใช้เครื่องเทศ หมายถึงความรุ่มรวยทางวัฒนธรรมและการเข้าถึงทรัพยากร ซึ่งถือเป็นของหายาก โดยเฉพาะพริกลาบจากจังหวัดเชียงใหม่และลำพูน ซึ่งซื้อขายเครื่องเทศนานาชนิดได้จากคาราวานพ่อค้าจากจีนและอินเดียมานาน ส่วนทางน่านและแพร่นั้น จะเน้นไปทางมะแขว่น เพราะน่านเป็นพื้นที่ที่มีต้นมะแขว่นอยู่มาก ซึ่งพริกลาบนี้สามารถใช้ได้หลากหลายรูปแบบการประกอบอาหารนอกเหนือจากลาบอีกด้วย
ลาบเหนือจะมีกรรมวิธีที่ยุ่งยากกว่าลาบอีสาน กล่าวคือ ต้องเตรียมคนลาบก่อนจะทำลาบ เตรียมคนแล้วจึงเตรียมเนื้อ เตรียมเนื้อแล้วจึงเตรียมเครื่อง ก่อนที่จะทำการลาบ ดังนั้น ลาบในภาคเหนือมักใช้เวลาทำยาวนานกว่า  ลาบเหนือจะไม่ใส่น้ำมะนาว รสชาติลาบเหนือคือเค็มเผ็ดกลมกล่อม มีเครื่องโรยคือสะระแหน่ หอมคั่ว และเครื่องเคียงที่ขาดไม่ได้คือผักแพว
ลาบหมูอีสาน
ลาบเนื้อดิบที่เชียงใหม่
ท่าอากาศยานนานาชาติซัม ราตูลางี

ท่าอากาศยานนานาชาติซัม ราตูลางี (อินโดนีเซีย: Bandar Udara Internasional Sam Ratulangi) (IATA: MDC, ICAO: WAMM) หรือ ท่าอากาศยานนานาชาติมานาโด เป็นสนามบินนานาชาติในจังหวัดซูลาเวซีเหนือ ประเทศอินโดนีเซีย อยู่ห่างจากเมืองมานาโดไปประมาณ 13 กิโลเมตร (8.1 ไมล์) ชื่อสนามบินมาจากบุคคลสำคัญชื่อว่า ซัม ราตูลางี สนามบินแห่งนี้เป็น 1 ใน 11 ประตูสู่อินโดนีเซียที่สำคัญ ปัจจุบันเป็นฐานการบินหลักของสายการบินไลอ้อนแอร์และวิงส์แอร์ และยังเป็นฐานการบินรองของสายการบินการูดาอินโดนีเซียและซิตีลิงก์ โดยในปัจจุบัน สนามบินแห่งนี้รองรับสายการบินระหว่างประเทศอยู่ 4 สายการบิน
อาคารผู้โดยสาร มีสิ่งอำนวยความสะดวกที่สำคัญ อาทิ ธนาคาร, เครื่องรับจ่ายเงินอัตโนมัติ, ร้านอาหารและร้านกาแฟ (อาทิ เคเอฟซี, สตาร์บัคส์, ดังกิ้นโดนัท, อินโดมาเร็ต, เดอะคอฟฟีบีนแอนด์เทียลีฟ, เอ็กซ์เซลโซ), บาร์, ห้องรับรองผู้โดยสาร, ร้านค้าปลอดภาษี, ร้านหนังสือ, ร้านของใช้, ศูนย์บริการนักท่องเที่ยว, จุดเช่ารถ, จุดจอดรถแท็กซี่, บริการความช่วยเหลือ, ห้องรับเลี้ยงเด็ก, ที่จอดรถขนาด 8,074 ตารางเมตร, บันไดเลื่อนและลิฟต์
สถิติ

ท่าอากาศยานนานาชาติซัม ราตูลางี ในปี ค.ศ. 2004
| ปี | ภายในประเทศ> จำนวนผู้โดยสาร (คน) | ภายในประเทศ> สินค้า (คัน) | ภายในประเทศ> จำนวนเที่ยวบิน (เที่ยว) | ระหว่างประเทศ> จำนวนผู้โดยสาร (คน) | ระหว่างประเทศ> สินค้า (คัน) | ระหว่างประเทศ> จำนวนเที่ยวบิน (เที่ยว) |
| --- | --- | --- | --- | --- | --- | --- |
| ค.ศ. 2005 | 1,037,961 | 7,923,948 | 15,288 | 39,678 | 331,394 | 545 |
| ค.ศ. 2006 | 1,065,691 | 9,150,055 | 14,112 | 44,043 | 403,650 | 599 |
| ค.ศ. 2007 | 1,070,471 | 9,529,574 | 13,126 | 46,833 | 326,921 | 652 |
| ค.ศ. 2008 | 1,110,634 | 9,776,389 | 13,393 | 52,483 | 245,688 | 678 |
| ค.ศ. 2009 | 1,233,513 | 9,905,420 | 14,002 | 75,985 | 459,530 | 841 |
แหล่งข้อมูลอื่น

เว็บไซต์ทางการของท่าอากาศยานนานาชาติซัม ราตูลางี
NACO Airport Consultants: Preparation of master plans and implementation of the first development stages at Sam Ratulangi International airport (1994–2003) เก็บถาวร 2011-07-24 ที่ เวย์แบ็กแมชชีน
การประทับตราหนังสือเดินทางที่สนามบินแห่งนี้
อาคารหอการค้าไทย-จีน

| อาคารหอการค้าไทย-จีน บลู เอเลฟเฟ่นต์ กรุงเทพฯ |
| --- | --- |
Thai-China Chamber of Commercial (former) Blue Elephant Bangkok
อาคารใน พ.ศ. 2557
ข้อมูลทั่วไป
ประเภท: โบราณสถาน
สถาปัตยกรรม: ฟื้นฟูเรอแนซ็องส์
เมือง: 233 ถนนสาทรใต้ แขวงยานนาวา เขตสาทร กรุงเทพมหานคร 10120
ประเทศ: ประเทศไทย
เริ่มสร้าง: พ.ศ. 2446; 122 ปีที่แล้ว (2446)
ผู้สร้าง: ห้างบอมเบย์เบอร์มา
ข้อมูลทางเทคนิค
โครงสร้าง: ก่ออิฐถือปูน
เว็บไซต์
blueelephant.com
อาคารหอการค้าไทย-จีน (อังกฤษ: Thai-China Chamber of Commerce) หรือในปัจจุบันเรียกว่า บลู เอเลฟเฟ่นต์ กรุงเทพฯ (อังกฤษ: Blue Elephant Bangkok) เป็นอาคารประวัติศาสตร์ที่ตั้งอยู่ด้านหน้า อาคารไทยซีซี ทาวเวอร์ บนถนนสาทรใต้ เขตสาทร ติดกับสถานีสุรศักดิ์ รถไฟฟ้าบีทีเอส สายสีลม เป็นอดีตที่ทำการของหอการค้าไทย-จีน ปัจจุบันเป็นที่ตั้งของโรงเรียนสอนทำอาหารไทยและภัตตาคารอาหารไทยบลู เอเลฟเฟ่นต์ กรุงเทพฯ
ในอดีตอาคารแห่งนี้เคยเป็นที่ตั้งของห้างบอมเบย์เบอร์มา ก่อนจะถูกซื้อต่อโดยกลุ่มนักธุรกิจไทย-จีน เพื่อเป็นที่ตั้งของสำนักงานใหญ่ของ หอการค้าไทย-จีน ในช่วงรัชกาลที่ 6 ต่อมาใน พ.ศ.  2484 อาคารแห่งนี้ถูกใช้เป็นคอมเมิร์ชเซ็นเตอร์โดยทหารญี่ปุ่นที่เข้ามาอยู่ในกรุงเทพมหานคร ในช่วงสงครามโลกครั้งที่ 2
หลังสงครามสิ้นสุด องค์กรหอการค้าไทย-จีนก็ตัดสินใจย้ายสำนักงานขึ้นไปบนตึกไทยซีซี ทาวเวอร์ (Thai-CC Tower) ตึกระฟ้าที่สร้างขึ้นใหม่ด้านหลัง และอาคารหอการค้าเดิมก็ถูกทิ้งร้างในสภาพทรุดโทรมอย่างหนัก จนกระทั่งใน พ.ศ. 2545 เชฟนูรอ โซ๊ะมณี สเต็ปเป้ ได้ซื้อและบูรณะอาคารนี้ครั้งใหญ่เพื่อเป็นที่ตั้งของร้านอาหารและโรงเรียนสอนการประกอบอาหารไทย บลู เอเลฟเฟ่นต์
ระเบียงภาพ

อาคารหอการค้าไทย-จีน และอาคารไทยซีซี (อาคารกระจกสูงด้านหลัง)
แบบจำลองอาคาร
ร่างกายมนุษย์

| ร่างกายมนุษย์ |
| --- | --- |

รายละเอียด
ตัวระบุ
ภาษาละติน: corpus humanum
MeSH: D018594
TA98: A01.0.00.000
TA2: 96
FMA: 20394
อภิธานศัพท์กายวิภาคศาสตร์[แก้ไขบนวิกิสนเทศ]
ร่างกายมนุษย์ เป็นโครงสร้างทั้งหมดของมนุษย์ ประกอบด้วยเซลล์หลายชนิดที่รวมกันเป็นเนื้อเยื่อซึ่งรวมกันเป็นระบบอวัยวะ สิ่งเหล่านี้คงภาวะธำรงดุลและความอยู่รอดของร่างกายมนุษย์ ร่างกายมนุษย์ประกอบด้วยศีรษะ, คอ, ลำตัว (ซึ่งรวมถึงอกและท้อง), แขนและมือ, ขาและเท้า
การศึกษาร่างกายมนุษย์เชื่อมโยงกับกายวิภาคศาสตร์ สรีรวิทยา มิญชวิทยา และคัพภวิทยา ร่างกายมีความแตกต่างทางกายวิภาคแบบต่าง ๆ สรีรวิทยามุ่งไปที่ระบบและอวัยวะของมนุษย์และการทำงานของอวัยวะ หลายระบบและกลไกมีปฏิกิริยาต่อกันเพื่อคงภาวะธำรงดุล โดยมีระดับที่ปลอดภัยของสารต่าง ๆ เช่น น้ำตาลและออกซิเจนในเลือด
องค์ประกอบ

ร่างกายมนุษย์ประกอบด้วยธาตุต่าง ๆ เช่น ไฮโดรเจน ออกซิเจน คาร์บอน แคลเซียม และฟอสฟอรัส ธาตุเหล่านี้อยู่ในเซลล์นับล้านล้านและส่วนประกอบที่ไม่ใช่เซลล์ในร่างกายมนุษย์
ประมาณร้อยละ 60 ของร่างกายชายโตเต็มวัยเป็นน้ำ คิดเป็นปริมาณประมาณ 42 ลิตร ในจำนวนนี้ 19 ลิตรเป็นน้ำภายนอกเซลล์รวมถึงน้ำเลือดปริมาณ 3.2 ลิตร และสารน้ำแทรกปริมาณ 8.4 ลิตร และส่วนที่เหลือเป็นน้ำภายในเซลล์จำนวน 23 ลิตร ส่วนประกอบและความเป็นกรดของน้ำทั้งในและนอกเซลล์ถูกรักษาไว้อย่างดี อิเล็กโทรไลต์หลักของน้ำภายนอกเซลล์ในร่างกายได้แก่ โซเดียม และคลอไรด์ ส่วนสำหรับน้ำภายในเซลล์ได้แก่โพแทสเซียมและฟอสเฟตอื่น
องค์ประกอบ > เซลล์

ร่างกายประกอบด้วยเซลล์นับล้านล้านซึ่งเป็นหน่วยพื้นฐานของสิ่งมีชีวิต ขณะโตเต็มวัย มนุษย์มีเซลล์ประมาณ 30–37 ล้านล้านเซลล์ในร่างกาย ปริมาณจากจำนวนเซลล์ทั้งหมดในอวัยวะต่าง ๆ และเซลล์ประเภทต่าง ๆ นอกจากนี้ร่างกายยังเป็นที่อาศัยของเซลล์ที่ไม่ใช่มนุษย์จำนวนเท่า ๆ กัน รวมถึงสิ่งมีชีวิตหลายเซลล์ซึ่งอาศัยในทางเดินอาหารและบนผิวหนัง ร่างกายไม่ได้ประกอบไปด้วยเซลล์เพียงอย่างเดียว เซลล์ตั้งอยู่ในสารเคลือบเซลล์ที่ประกอบด้วยโปรตีน เช่น คอลลาเจน ล้อมรอบด้วยน้ำภายนอกเซลล์ มนุษย์ที่น้ำหนัก 70 กิโลกรัมมีเซลล์ที่ไม่ใช่เซลล์มนุษย์และวัสดุที่ไม่ใช่เซลล์ เช่น กระดูกและเนื้อเยื่อเกี่ยวพัน น้ำหนักเกือบ 25 กิโลกรัม
เซลล์ในร่างกายทำงานได้ด้วยดีเอ็นเอซึ่งอยู่ในนิวเคลียสของเซลล์ ข้างในนิวเคลียส ส่วนของดีเอ็นเอถูกคัดลอกและส่งไปยังตัวของเซลล์ในรูปแบบของอาร์เอ็นเอ จากนั้นอาร์เอ็นเอถูกใช้เพื่อสร้างโปรตีนซึ่งเป็นส่วนประกอบพื้นฐานสำหรับเซลล์ กิจกรรมของเซลล์ และผลิตภัณฑ์ของเซลล์ โปรตีนเป็นตัวกำหนดหน้าของเซลล์และการแสดงออกของยีน เซลล์สามารถควบคุมตัวเองได้จากปริมาณโปรตีนที่ผลิต อย่างไรก็ตาม ไม่ใช่ทุกเซลล์ที่จะมีดีเอ็นเอ เซลล์บางชนิด เช่น เซลล์เม็ดเลือดแดงสูญเสียนิวเคลียสเมื่อโตเต็มที่
องค์ประกอบ > เนื้อเยื่อ

| วิดีโอหลายคลิปจากแหล่งข้อมูลภายนอก |
| --- | --- |

 Human Body 101, National Geographic, 5:10
ร่างกายประกอบไปด้วยเนื้อเยื่อหลายแบบ โดยเนื้อเยื่อถูกให้ความหมายว่าคือกลุ่มเซลล์ที่มีหน้าที่เฉพาะ การศึกษาเกี่ยวกับเนื้อเยื่อเรียกว่ามิญชวิทยาและมักศึกษาผ่านกล้องจุลทรรศน์ ร่างกายประกอบไปด้วยเนื้อเยื่อสี่ชนิดหลัก คือ เนื้อเยื่อบุผิว เนื้อเยื่อเกี่ยวพัน เนื้อเยื่อประสาท และเนื้อเยื่อกล้ามเนื้อ
เซลล์ที่ตั้งอยู่บนพื้นผิวที่พบกับโลกภายนอกหรือในทางเดินอาหาร (เนื้อเยื่อบุผิว) หรือเนื้อเยื่อบุโพรง (endothelium) มีหลายรูปแบบและรูปร่าง ตั้งแต่เซลล์แบนชั้นเดียว ไปจนถึงเซลล์ในปอดที่มีซีเลียคล้ายเส้นผม ไปจนถึงเซลล์แท่งทรงกระบอกที่บุกระเพาะอาหาร เซลล์เนื้อเยื่อบุโพรงเป็นเซลล์ที่บุช่องภายในรวมทั้งเส้นเลือดและต่อมต่าง ๆ เซลล์บุควบคุมว่าสิ่งไหนสามารถผ่านหรือไม่สามารถผ่านเข้าไปได้ ปกป้องโครงสร้างภายใน และทำหน้าที่เป็นพื้นผิวรับความรู้สึก
องค์ประกอบ > อวัยวะ

อวัยวะเป็นกลุ่มเซลล์ที่มีโครงสร้างและหน้าที่เฉพาะ ซึ่งตั้งอยู่ภายในร่างกาย ตัวอย่างเช่น หัวใจ ปอด และตับ อวัยวะหลายอย่างอยู่ในช่องว่างภายในร่างกายรวมถึงช่องว่างในลำตัวและโพรงเยื่อหุ้มปอด
องค์ประกอบ > ระบบ > ระบบไหลเวียน

บทความหลัก: ระบบไหลเวียน
ระบบไหลเวียนประกอบด้วยหัวใจ หลอดเลือด (หลอดเลือดแดง หลอดเลือดดำ และหลอดเลือดฝอย) หัวใจทำหน้าที่ขับเคลื่อนการไหลเวียนของเลือด โดยเลือดเป็นดั่ง "ระบบขนส่ง" ในการขนย้ายออกซิเจน เชื้อเพลิง สารอาหาร ของเสีย  เซลล์ในระบบภูมิคุ้มกัน และตัวนำส่งสารเคมี (เช่น ฮอร์โมน) จากส่วนหนึ่งของร่างกายไปยังอีกส่วน เลือดประกอบด้วยน้ำที่ขนส่งเซลล์ในระบบไหลเวียน รวมถึงบางเซลล์ที่เดินทางจากเนื้อเยื่อไปกลับหลอดเลือด รวมทั้งไปยังและจากม้ามและไขกระดูก
องค์ประกอบ > ระบบ > ระบบย่อยอาหาร

บทความหลัก: ระบบย่อยอาหาร
ระบบย่อยอาหารประกอบด้วยปากรวมถึงลิ้นและฟัน, หลอดอาหาร, กระเพาะอาหาร, ทางเดินอาหาร, ลำไส้เล็กและใหญ่ รวมถึงไส้ตรง รวมถึงตับ, ตับอ่อน, ถุงน้ำดี และต่อมน้ำลาย ทำหน้าที่เปลี่ยนอาหารเป็นโมเลกุลที่เล็ก มีคุณค่าทางอาหาร และไม่เป็นพิษ เพื่อให้สามารถกระจายและดูดซึมได้ในร่างกาย
องค์ประกอบ > ระบบ > ระบบต่อมไร้ท่อ

บทความหลัก: ระบบต่อมไร้ท่อ
ระบบต่อมไร้ท่อประกอบด้วยต่อมไร้ท่อหลัก รวมถึง ต่อมใต้สมอง ต่อมไทรอยด์ ต่อมหมวกไต ตับอ่อน ต่อมพาราไทรอยด์ และต่อมบ่งเพศ ทว่าอวัยวะและเนื้อเยื่อเกือบทั้งหมดผลิตฮอร์โมนต่อมไร้ท่อเฉพาะเช่นกัน ฮอร์โมนต่อมไร้ท่อทำหน้าที่เป็นตัวส่งสัญญาณจากระบบร่างกายหนึ่งไปยังอีกระบบหนึ่งเพื่อบอกถึงสถานะต่าง ๆ ทำให้เกิดการเปลี่ยนแปลงการทำงาน
องค์ประกอบ > ระบบ > ระบบภูมิคุ้มกัน

บทความหลัก: ระบบภูมิคุ้มกัน
ระบบภูมิคุ้มกันประกอบด้วยเซลล์เม็ดเลือดขาวและแดงทำงานปกติ ต่อมไทมัส ต่อมน้ำเหลือง และทางเดินน้ำเหลือง ซึ่งเป็นส่วนหนึ่งของระบบน้ำเหลือง ระบบภูมิคุ้มกันทำให้ร่างกายสามารถแยกแยะเซลล์และเนื้อเยื่อตนเองออกจากเซลล์และสิ่งภายนอก เพื่อต่อต้านหรือทำลายเซลล์หรือสิ่งแปลกปลอมจากภายนอกโดยใช้โปรตีนเฉพาะและ เช่น แอนติบอดี ไซโตไคน์, toll-like receptors และอื่น ๆ
องค์ประกอบ > ระบบ > ระบบผิวหนัง

บทความหลัก: ระบบผิวหนัง
ระบบผิวหนังประกอบด้วยผิวหนังที่ปกคลุมร่างกาย รวมถึง เส้นผม และเล็บรวมถึงโครงสร้างอื่น ๆ ที่มีหน้าที่สำคัญ เช่น ต่อมเหงื่อและต่อมไขมัน ผิวหนังทำหน้าที่ห่อหุ่ม เป็นโครงสร้าง และป้องกันอวัยวะอื่น และยังเป็นตัวรับรู้ถึงโลกภายนอก
องค์ประกอบ > ระบบ > ระบบน้ำเหลือง

บทความหลัก: ระบบน้ำเหลือง
ระบบน้ำเหลืองสกัด ขนส่ง และเปลี่ยนแปลงน้ำเหลือง หรือน้ำที่อยู่ระหว่างเซลล์ ระบบน้ำเหลืองคล้ายกับระบบไหลเวียนทั้งในเชิงโครงสร้างและหน้าที่พื้นฐานซึ่งคือการขนส่งน้ำในร่างกาย
องค์ประกอบ > ระบบ > ระบบกล้ามเนื้อและกระดูก

ระบบกล้ามเนื้อและกระดูกประกอบด้วยโครงกระดูกมนุษย์ (รวมถึงกระดูก เอ็นยึด เอ็นกล้ามเนื้อ และกระดูกอ่อน) และกล้ามเนื้อที่ยึดติด ระบบนี้เป็นโครงสร้างพื้นฐานของร่างกายและเป็นตัวให้ความสามารถในการขยับ นอกจากจะทำหน้าที่เป็นโครงสร้างแล้ว กระดูกชิ้นใหญ่ในร่างกายยังบรรจุไขกระดูก ซึ่งเป็นที่ผลิตเซลล์เม็ดเลือด นอกจากนี้ กระดูกทุกชิ้นยังเป็นที่เก็บสะสมหลักของแคลเซียมและฟอสเฟต ระบบนี้สามารถแบ่งออกเป็นระบบกล้ามเนื้อและระบบกระดูก
องค์ประกอบ > ระบบ > ระบบประสาท

บทความหลัก: ระบบประสาท
ระบบประสาทประกอบด้วยระบบประสาทกลาง (สมองและไขสันหลัง) และระบบประสาทนอกส่วนกลางประกอบด้วยเส้นประสาทและปมประสาทนอกสมองและไขสันหลัง สมองเป็นอวัยวะแห่งความคิด อารมณ์ ความทรงจำ และการประมวนทางประสาทสัมผัส และทำหน้าที่ในหลายมุมมองของการสื่อสารและควบคุมระบบและหน้าที่ต่าง ๆ ความรู้สึกพิเศษประกอบด้วย การมองเห็น การได้ยิน การรับรู้รส และการดมกลิ่น ซึ่ง ตา,หู, ลิ้น, และจมูกรวบรวมข้อมูลจากสิ่งรอบตัว
องค์ประกอบ > ระบบ > ระบบสืบพันธุ์

ระบบสืบพันธุ์ประกอบด้วยต่อมบ่งเพศและอวัยวะเพศทั้งภายในและภายนอก ระบบสืบพันธุ์ผลิตเซลล์สืบพันธุ์ในแต่ละเพศ, ให้กลไกสำหรับการรวมกันของเซลล์สืบพันธุ์, และสำหรับเพศหญิงยังให้สิ่งแวดล้อมในการพัฒนาทารกในเก้าเดือนแรก
องค์ประกอบ > ระบบ > ระบบหายใจ

บทความหลัก: ระบบหายใจ
ระบบหายใจประกอบด้วยจมูก คอหอย หลอดลม และปอด อวัยวะเหล่านี้นำออกซิเจนจากอากาศและขับคาร์บอนไดออกไซด์และน้ำกลับไปยังอากาศ
องค์ประกอบ > ระบบ > ระบบทางเดินปัสสาวะ

ระบบทางเดินปัสสาวะประกอบด้วยไต ท่อไต กระเพาะปัสสาวะ และท่อปัสสาวะ โดยทำหน้าที่ขับสิ่งเป็นพิษออกจากเลือดเพื่อผลิตปัสสาวะซึ่งขนส่งโมเลกุลของเสียและไอออนส่วนเกินและน้ำออกจากร่างกาย
แหล่งข้อมูลอื่น

The Book of Humans (จากปลายคริสต์ศตวรรษที่ 18 และต้นคริสต์ศตวรรษที่ 19)
Inner Body
| ฐานข้อมูลการควบคุมรายการหลักฐาน  |
| --- | --- |
ประจำชาติ:  ฝรั่งเศส  BnF data  อิสราเอล  สหรัฐ  ลัตเวีย  ญี่ปุ่น  เช็กเกีย 
อื่น ๆ:  พจนานุกรมประวัติศาสตร์ของสวิสเซอร์แลนด์  NARA  Terminologia Anatomica 
ธาติต่าง ๆ ของร่างกายมนุษย์โดยมวล จุลธาตุทั้งหมดมีจำนวนน้อยกว่าร้อยละ 1 โดยแต่ละอย่างมีจำนวนน้อยกว่าร้อยละ 0.1











วิกิพจนานุกรม
ริค แอนด์ มอร์ตี้

| ริค แอนด์ มอร์ตี้ |
| --- | --- |

ประเภท:   แอนิเมชันซิตคอม  บันเทิงคดีแนววิทยาศาสตร์ 
สร้างโดย: Justin Roiland Dan Harmon
เสียงของ:   Justin Roiland  Chris Parnell  Spencer Grammer  Sarah Chalke 
ผู้ประพันธ์เพลง: Ryan Elder
ประเทศแหล่งกำเนิด: สหรัฐ
ภาษาต้นฉบับ: ภาษาอังกฤษ
จำนวนฤดูกาล: 7
จำนวนตอน: 71 (รายชื่อตอน)
การผลิต
ผู้อำนวยการผลิต:   Dan Harmon  Justin Roiland  James A. Fino (ซีซัน 1–2)  Joe Russo II (ซีซัน 1–2)  Mike McMahan (ซีซัน 4–ปัจจุบัน) 
ผู้อำนวยการสร้าง: J. Michael Mendel Kenny Micka (pilot)
ความยาวตอน: 22 นาที
บริษัทผู้ผลิต:  Justin Roiland's Solo Vanity Card Productions  Harmonious Claptrap  Starburns Industries (ซีซัน 1–2)  Williams Street  Rick and Morty, LLC. (ซีซัน 2–3)  Green Portal Productions (ซีซัน 4) 
ออกอากาศ
เครือข่าย: อะดัลท์สวิม
ออกอากาศ: 2 ธันวาคม ค.ศ. 2013 (2013-12-02) – ปัจจุบัน
ริค แอนด์ มอร์ตี้ (อังกฤษ: Rick and Morty ) เป็นแอนิเมชันแนวบันเทิงคดีวิทยาศาสตร์สำหรับผู้ใหญ่ จากประเทศสหรัฐอเมริกา สร้างสรรค์โดย Justin Roiland และ Dan Harmon ออกฉายทางสถานีโทรทัศน์ Cartoon Network ในช่วงรายการรอบดึก Adult Swim ซีรีส์นี้เล่าเรื่องการผจญภัยแบบสุดเพี้ยนของนักวิทยาศาสตร์ปากร้ายสติเฟื่อง Rick Sanchez และหลานชายผู้ถูกชักจูงได้ง่ายและช่างหัวเสีย Morty Smith ทั้งในชีวิตครอบครัวธรรมดากับการผจญภัยข้ามมิติ โดยมี Justin Roiland เป็นผู้ให้เสียงตัวละครทั้งสอง ร่วมด้วย Chris Parnell, Spencer Grammer และ Sarah Chalke ให้เสียงตัวละครอื่นๆ ในครอบครัว ออกฉายครั้งแรกเมื่อ 2 ธันวาคม 2013
ซีรีส์ชุดนี้ได้รับเสียงชื่นชมอย่างล้นหลามถึงความแปลกใหม่ ความสร้างสรรค์ และความตลก